text: Fodboldtræner skal i halvandet år i fængsel: Havde sex med mindreårig
  16 december 2014 kl. 14.38
  Et år og seks måneders ubetinget fængsel. Sådan lyder dommen over den 45-årige Torben Jacobsen. Han er blevet dømt for blufærdighedskrænkelse og for at have et seksuelt forhold til en mindreårig pige.
  Den 45-årige Torben Jacobsen var fodboldtræner for piger i FC Horsens, da forbrydelserne stod på. Det skriver Horsens Folkeblad.
  Han blev desuden frakendt retten til både erhvervsmæssigt og i fritidsaktiviteter at arbejde med børn og unge under 18 år indtil videre. Desuden skal han betale den pige, han havde forholdet til, 40.000 kr. i erstatning.
  Anklageren havde krævet to års fængsel til manden, der forbrød sig mod pigen i en periode på omkring to år, og startede da pigen var 12-13 år gammel.
  Fodboldtræneren var tiltalt for at have krænket pigen med sms?er med seksuelt indhold og ved at have haft et seksuelt forhold til hende. Ifølge anklageskriftet var det et fuldbyrdet samleje og flere forsøg på samleje samt anden kønslig omgang.
  Manden var venner med pigens forældre, og han havde bl.a. været på ferie sammen med familien.
  